昌化道中
归途值冬晴，游子载心喜。我从禹航来，到此二百里。悬冰界丛山，落叶胶流水。斯时北风号，寒色冱城市。通衢藏峻岭，路险非尺咫。涉涧蹑巉岩，冲寒汗流体。曾闻行路难，岂料难如此。伊予本性懒，卧雪门不启。昔逸今太劳，损益悟深理。心平石亦平，崎岖视如砥。浮生复何为，岁暮行不已。落日滞前村，倏见同云起。
主题：思乡
情感：愁绪、哀伤、想家